Athe ho sa tsebe ke lebote. Ke realo hobane kgetlong lena eka Lerato o ne a wetswe ke kodua ya masetladibete. Ee, ngwana o harotswe ke koeyoko mme moya o tswile nameng ho fedile ka yena. Pelo ya hae ya qala ho balabala e sa qete, a kena a etswa ka tlung ho se nko ho tswa lamina. Hang ha a sheba nako, a fumana ho re manaka a palamane. Monna a fufulelwa nkong, a tlalwa ke pherekano haholo ha a bona ho re boholo ba bana, ho bonahala bo finyelletse malapeng jwale. Kamehla sekolo se ne se tswa ka bohora ya pele kapa ya bobedi, empa kajeno ke moo ngwana o jewe ke haretsebe. Eitse a sa tlalletswe ke naha jwalo a sa tsebe hantle seo a lokelang ho se etsa, a kopano le Mmalerato a se ntse a tjhesa a loloma ke bohale jwalo ka ha eka Mafisa o lokela ho tseba se etsahalang ka Lerato.